নিকোলায়েভকে উদ্ধৃত করে বৈঠকে রুশ পররাষ্ট্র মন্ত্রণালয়ের কর্মকর্তা উল্লেখ করেন, দুই দেশের নিবিড় বন্ধুত্বপূর্ণ সম্পর্কের পরও দ্বিপক্ষীয় বাণিজ্য ১০০ কোটি ডলারের কম, যা অত্যন্ত হতাশাব্যঞ্জক। তাই এমন পরিস্থিতিতে রাশিয়ার পক্ষ থেকে বাংলাদেশে শীর্ষ নেতৃত্বের সফর আয়োজন অনুকূল নয়। এ ছাড়া মস্কোতে সমরাস্ত্র কেনাকাটার বিষয়ে ১০০ কোটি ডলারের ঋণচুক্তি সই হওয়ার পর ছয় মাস পেরিয়ে গেলেও এ নিয়ে অগ্রগতি খুবই মন্থর। রূপপুর পারমাণবিক বিদ্যুৎকেন্দ্রের প্রস্তুতিমূলক কাজের জন্য নেওয়া ৫০ কোটি ডলার ঋণের বাস্তবায়ন-প্রক্রিয়ার গতিও সন্তোষজনক নয়। ঢাকায় পরমাণু তথ্যকেন্দ্র স্থাপনের কাজও সন্তোষজনকভাবে এগোচ্ছে না। তা ছাড়া গত জানুয়ারিতে মস্কো সফরের সময় বাংলাদেশের প্রধানমন্ত্রী এক্সপো ২০২০ আয়োজক দেশ হিসেবে রাশিয়াকে সমর্থনের প্রতিশ্রুতি দিয়েছেন। কিন্তু এখনো রাশিয়া আনুষ্ঠানিক সমর্থন পায়নি।